**Gweddïau Apêl Cymorth Cristnogol Undeb Bedyddwyr Cymru 2023-24: Talentau Gobaith**

Mawl i Ti, O Dduw, Creawdwr nefoedd a daear, am ryfeddod ac amrywiaeth dy greadigaeth.

Mawl i Ti, O Dduw, Cynhaliwr caredig y byd cyfan, am gyfoeth dy holl ddarpariaethau.

Mawl i Ti, O Dduw, Cynlluniwr y tymhorau, am eu cysondeb a’u bendithion i ni.

Cyflwynwn i’th ofal tyner bawb sy’n wynebu heriau enfawr ein hoes:–

gweithwyr mewn cymunedau bregus sy’n llusgo byw o ganlyniad i newidiadau hinsawdd;

ffermwyr sy’n plannu a thrin, ond heb gynaeafu oherwydd prinder dŵr;

arloeswyr sy’n mentro tu hwnt i gylchoedd eu cysur i ddechrau busnesau bach;

addysgwyr sy’n galluogi gwragedd, gweddwon a phlant i ddeall ac i frwydro dros eu hawliau dynol;

gweddïwyr sy’n cynnal dy waith ym mhob gwlad mewn eglwysi tai, eglwysi traddodiadol ac eglwysi di-adeilad.

Deuwn â’n diolchiadau atat hefyd:-

diolch am gylch sain moliant dy bobl, yn croesawu’r wawr ac yn dy fendithio pan fydd yr haul yn machlud;

diolch am dy eglwys wasgaredig o gyfandir i gyfandir, a’th eglwys fuddugoliaethus yn y nef;

diolch am efengyl sy’n trawsffurfio, adeiladu, calonogi unigolion, ardaloedd, gwledydd a chyfandiroedd.

Daliwn ati i weddïo, “Deled dy deyrnas mewn grym a chyfiawnder.”

Disgyn o’r newydd, O Ysbryd Sanctaidd, ar dy bobl ac ar y byd i gyflawni gwaith y nef ar y ddaear, yn enw nerthol Iesu. Amen.

**Parchedig Geraint Morse**

Diolch, Arglwydd, am agor y drws a rhoi’r cyfle i ni gefnogi dy bobl yn Zimbabwe dros y flwyddyn nesaf. Wrth wylio’r fideo a darllen y deunyddiau a baratowyd ar ein cyfer gan staff Cymorth Cristnogol, sylweddolwn bod eu hamodau byw yn heriol, a bod y cynhesu byd-eang yn effeithio’n ddrwg ar eu gwlad. Ni allwn ddirnad eu tlodi a’r wedd galed sydd i’w gwaith, yn arbennig y gwragedd a’r plant, bob dydd. Deallwn fod cadw’r anifeiliaid a’r bwyd yn ddiogel yn heriol hefyd. Wrth i ni ddiolch am ein hamgylchiadau byw, helpa ni i annog ein gilydd i gyfrannu’n hael i’r apêl hon, ac ymroi i ddysgu am yr eglwysi a’r cyrff y mae Cymorth Cristnogol wedi ein cysylltu â hwy. Maddau i ni wrth gwyno am fanion anawsterau ein broydd breintiedig, pan fo canran sylweddol o’r ddynoliaeth yn crafu byw. Amen

 **Parchedig Denzil John**

O Dduw ein Tad, a Thad ein Harglwydd Iesu Grist, trown atat yn awr i ddeisyf dy fendith

ar Apêl Cymorth Cristnogol Undeb Bedyddwyr Cymru.

Agor ein llygaid, ein clustiau a’n meddyliau, er mwyn inni weld yr angen sydd yn Zimbabwe heddiw am gymorth dyngarol.

Boed i hanesion y tair gwraig, Netsai, Taindonzwa a Blessings ein hysbrydoli o’r newydd i gyfrannu tuag at y gwaith a gyflawnir yno er mwyn sicrhau cynhaliaeth feunyddiol. Diolchwn am y modd y trawsnewidiwyd bywydau er gwell.

Gweddïwn dros y prosiect BRACT a wnaeth cymaint o wahaniaeth yn y cymunedau yno: yn darparu gwaith a chyflog sefydlog; cyflwyno cyfleoedd i ddysgu a datblygu sgiliau newydd ac yn bennaf oll am roi gobaith newydd.

Gwyddom ein bod yn byw mewn byd lle mae cymaint o anghyfiawnderau a phobl yn byw mewn tlodi a chyni. Maddau inni ein difaterwch ac am anghofio’n fynych y rhai sydd yn dioddef. Dyro inni awydd o’r newydd i sicrhau cyfiawnder i’n brodyr a’n chwiorydd sy’n brin o hanfodion beunyddiol a hynny er mwyn iddynt gael y cyfle i fyw ac i ffynnu ac i wireddu breuddwydion. Maddau inni ein diffyg gofal dros y greadigaeth ac am greu hyd yn oed mwy o ddioddefaint i’r bobl hynny sydd â lleiaf o fodd a grym.

Clyw ein gweddi am y gofynnwn hyn oll yn enw ein Harglwydd a’n Gwaredwr Iesu Grist. Amen

**Parchedig Judith Morris**